Siri TV LUCY Sedang Dibangunkan, Morgan Freeman Kembali Mengulangi Peranan
Variety melaporkan bahawa syarikat produksi EuropaCorp dan Village Roadshow bekerjasama untuk membangunkan dan menghasilkan siri TV spin-off Lucy, filem aksi popular yang dibintangi oleh Scarlett Johansson. Laporan itu turut menyebut, Morgan Freeman sedang dalam rundingan lanjutan untuk menyertai projek yang masih belum mempunyai tajuk itu, mengulangi peranannya sebagai Profesor Norman dalam rancangan tv yang akan datang.  Walaupun spin-off Lucy ini sedang dibangunkan oleh EuropaCorp, tidak dipastikan sama ada pembikin filem Luc Besson akan terlibat dalam projek terbaru itu.  Dalam filem Lucy, bintang Black Widow Scarlett Johansson melakonkan watak seorang wanita bernama Lucy, yang telah membuka kebolehan sehebat superhero selepas overdosis dadah yang tidak disengajakan. Ubat-ubatan tersebut meningkatkan keupayaan otak manusia, yang, menurut filem itu, hanya beroperasi pada tahap 10% daripada keupayaannya sebenar, untuk bekerja dengan kapasiti penuh. Meskipun filem tersebut menawarkan konsep baru, ia gagal mendapat pujian dari pengkritik yang rata-ratanya mengatakannya plot filem tersebut sangat tidak masuk akal.  Namun, Lucy masih mendapat rating ‘segar’ di Rotten Tomatoes, dan aksi serta persembahan Johansson telah mendapat pujian. Filem yang diterbitkan tahun 2014 itu juga sukses dari segi komersial apabila memperoleh kutipan sebanyak AS$463 juta di box office global berbanding bajet pembikinan sekitar AS$39 juta. 